Parlamentul  României

	Comisia pentru buget, finanţe şi bănci
	
	Bucureşti,        

Nr. 22/111/11.02.2009


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative de modificare şi completare a Legii nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.x149  din  17 martie 2008.
	PREŞEDINTE,

Viorel Ştefan



Parlamentul  României

	Comisia pentru buget, finanţe şi bănci
	
	Bucureşti,    

Nr. 22/111/11.02.2009


RAPORT

asupra propunerii legislative de modificare şi completare a 

Legii nr. 571/2003 privind Codul fiscal
Cu adresa nr. PLx 149 din 17 martie 2008, Biroul Permanent conform art.95  din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă de modificare şi completare a Legii nr. 571/2003 privind Codul fiscal .
Prezenta propunere legislativă are în fapt ca obiect de reglementare  modificarea Art. 69 din Legea nr. 571/2003 privind Codul fiscal, cu modificările şi completările ulterioare, în sensul stabilirii venitului impozabil din pensii prin deducerea din venitul din pensie a unei sume neimpozabile lunare egală cu salariul mediu preconizat anual de Institutul Naţional de Statistică.

La întocmirea raportului s-au avut în vedere avizele negative ale Consiliului Legislativ şi Comisiei juridice, de disciplină şi imunităţi.
Propunerea legislativă a fost respinsă de Senat în şedinţa din data de 12 martie 2008.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor.

La lucrările comisiei au participat  31  deputaţi, din totalul de 31 membri ai comisiei.

În raport de obiectul şi conţinutul său, propunerea legislativă face parte din categoria legilor ordinare.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor, doamna Iordache Graţiela – secretar de stat la Ministerul Finanţelor Publice.
In urma dezbaterii, în şedinţa din data de 10 februarie 2009 , membrii Comisiei au hotărât, cu unanimitate de voturi, să propună Plenului Camerei Deputaţilor respingerea propunerii legislative de modificare şi completare a Legii nr. 571/2003 privind Codul fiscal, pentru următoarele considerente: 
· începând cu 1 ianuarie 2008, prin Ordonanţa de urgenţă a Guvernului nr. 106/2007 pentru modificarea şi completarea Legii nr. 571/2003 privind Codul fiscal, s-a stabilit creşterea sumei neimpozabile lunare de la 900 lei la 1000 lei; 

· stabilirea venitului lunar din pensii în funcţie de salariul mediu preconizat anual de Institutul Naţional de Statistică, este o sumă estimativă, nu oficială care se poate modifica pe parcursul anului şi care de obicei nu coincide cu valoarea exactă a salariului mediu pe economie comunicat la sfârşitul anului de către Institut, este de natură a crea mari confuzii.

Deasemenea precizăm că reprezentanţii Ministerului  Finanţelor Publice s-au angajat în elaborarea unui proiect al Codului Fiscal  unitar integrat şi armonizat cu directivele Uniunii Europene, precum şi cu realităţile economice.
	PREŞEDINTE,

Viorel Ştefan

	SECRETAR,

Iuliu Nosa


             Consilier parlamentar:

    
Ene Giorgiana
